A4-0280/98

Päätöslauselma maataloustuotteiden ja elintarvikkeiden laatupolitiikasta

Euroopan parlamentti, joka

- ottaa huomioon Mirandan päätöslauselmaesityksen, joka koskee korkealaatuisten alueellisten erikoistuotteiden myynnin edistämistä koskevia yhteisön tulevia sääntöjä (B4-0028/96),

- ottaa huomioon työjärjestyksensä 148 artiklan,

- ottaa huomioon maataloutta ja maaseudun kehittämistä käsittelevän valiokunnan mietinnön (A4-0280/98),

A. katsoo, että koska kaikkien sisämarkkinoilla saatavissa olevien elintarvikkeiden on oltava terveyden kannalta turvallisia, Euroopan säädöksiä on jatkuvasti mukautettava sen mukaisesti ja luotava asianmukaisia valvontamekanismia,

B. ottaa huomioon kuluttajien kasvavan kiinnostuksen ravinnon turvallisuuden ohella maataloustuotteiden tai elintarvikkeiden alkuperää ja tuotantotapoja kohtaan; katsoo, että viime vuosina kuluttajia ovat kiinnostaneet erityisesti ympäristö ja eläinten hyvinvointi; katsoo, että eri markkinaosapuolet ovat jo vastanneet tähän ja käytössä on monia laatumerkintöjä maataloustuotteille ja elintarvikkeille,

C. katsoo kuitenkin, että kuluttaja toivoo saavansa takuita voidakseen käyttää valinnanvapauttaan ja hänellä on oltava käytettävissään tähän tarkoitukseen selkeää, helposti ymmärrettävää, luotettavaa ja todenmukaista tietoa,

D. ottaa huomioon tekemänsä aloitteen 10 miljoonan ecun varaamisesta vuoden 1995 talousarvioon maataloustuotteiden ja elintarvikkeiden Euroopan laatumerkinnän kehittämiseksi,

E. ottaa huomioon, että komissio tarkastelee tällä hetkellä rahoittamansa tutkimuksen tuloksia Euroopassa käytössä olevien laatumerkintöjen inventoimiseksi ja analysoimiseksi; katsoo, että komissio saa tämän tutkimuksen avulla myös käsityksen siitä, mitä odotuksia huomattavimmilla markkinaosapuolilla on laatumerkintöjen suhteen,

F. ottaa huomioon, että on jo olemassa maataloustuotteita koskeva eurooppalainen laatupolitiikka, joka suuntautuu maataloustuotteiden luonnonmukaiseen tuotantotapaan ja yhteisön suojaukseen maantieteellisten merkintöjen ja alkuperänimikkeiden, perinteisten tuotteiden ja syrjäisten alueiden korkealaatuisten erikoismaataloustuotteiden osalta; näiden tuoteryhmien osuus Euroopan markkinoista on noin 10 prosenttia,

G. katsoo, että suojatuilla tuotteilla on perustavanlaatuinen merkitys pyrittäessä takaamaan runsas maatalous- ja elintarviketuotteiden tarjonta ja edistämään kuluttajien valinnanmahdollisuuksia,

H. katsoo, että on jo olemassa monialaisia ja alakohtaisia yhteisön sääntöjä, joiden tarkoituksena on kansanterveyden suojelu ja eläinten hyvinvointia koskevien vähimmäisvaatimusten noudattaminen (kasvatuksen, kuljetuksen ja teurastuksen aikana);

1. Katsoo, että maataloussektorin tuloista mahdollisimman suuren osan on tultava markkinoilta ja että Euroopan laatupolitiikka voi osaltaan edistää sitä, mutta myös maisemanhoitoa ja aluesuunnittelua;

2. Myöntää, että käsite «laatu» on subjektiivinen ja ettei sitä siksi voi määritellä yhdenmukaisesti; katsoo sen vuoksi, ettei Euroopan laatupolitiikka voi korvata olemassa olevaa kansallista, alueellista ja paikallista laatupolitiikkaa, vaan ainoastaan täydentää ja yhteensovittaa sitä;

3. Katsoo infrastruktuuriin tehtyjen investointien olevan YMP:n ja sen maaseudun kehittämispilarin uudistuksen olennainen osa, mikä mahdollistaa paikallisten markkinoiden ja niiden markkinointikanavien kehittämisen ja paikallisten tuottajien ja paikallisten hankkijoiden välisten yhteyksien parantamisen keinona edistää maatalouden laatutuotteita; pitää tässä yhteydessä välttämättömänä tukea luonnonmukaisten viljelymenetelmien kehittämistä ja alueellisten ja perinteisten laatutuotteiden myynnin edistämisen parantamista;

4. Katsoo, että käsitteen «laatu ja turvallisuus terveyden kannalta» on perustuttuva mahdollisuuteen taata kansanterveyden kannalta optimaaliset ravintotekijät, eettiseen toimintaan tuotannon aikana, ympäristönsuojeluun, eläinten hyvinvointiin, tuotteiden alkuperästä annettaviin takuisiin ja tiedon avoimuuteen, ja että komissiota on tulevissa WTO:n neuvotteluissa pyydettävä toimimaan aloitteentekijänä;

5. Kehottaa pikaisesti sisällyttämään eläintuotteet asetukseen (ETY) N:o 2092/91 maataloustuotteiden luonnonmukaisesta tuotantotavasta ja lisäksi ottamaan käyttöön Eurooppa-logon luontaistuotteille, jotta kuluttajille voidaan yhdenmukaisella tavalla antaa tietoa tuotteen tuottamisesta luonnonmukaisella tavalla; katsoo lisäksi, että Eurooppa-logon käyttöönottoa on tuettava yhteiseurooppalaisella myynninedistämisohjelmalla ja että sen arvo kuluttajien silmissä lisääntyy, jos tuotantovaatimukset ovat tiukat ja tarkastukset luotettavia, yhdenvertaisia ja yhdenmukaistettuja sekä kaikista toimijoista riippumattoman elimen toteuttamia;

6. Kehottaa hyödyntämään ja kehittämään uudenlaisia laatuasiantuntijoiden ammattimuotoja ennen kaikkea tuotteiden aistivaraista analyysia varten;

7. Pyytää komissiota arvioimaan ja tarvittaessa nopeuttamaan yhteisön suojauksen myöntämismenettelyjä maantieteellisten merkintöjen, alkuperänimikkeiden ja perinteisten tuotteiden suhteen luonnollisesti sillä ehdolla, että ne vastaavat kokonaisuudessaan suojatun alkuperänimityksen ja suojatun maantieteellisen merkinnän vaatimuksia;

8. Kannattaa sitä, että Euroopan lainsäädännön, joka koskee muun muassa kyseisten tuotteiden merkintöjä, on myötäiltävä laatumerkintöjen määrän kasvua laatumerkintöjen avoimuuden takaamiseksi kuluttajalle; on sitä mieltä, että Euroopassa hyväksyttyjen laatumerkintöjen on täytettävä tiukat ja selkeät perusehdot: järjestelmään osallistumisen on oltava vapaaehtoista, teknisten eritelmien on oltava julkisia, ja niiden valvonnan, josta huolehtii valtiollinen elin tai valtion valtuuttama riippumaton tarkastuselin, on oltava riippumatonta ja tapahduttava osapuolten kustannuksella;

9. Kehottaa komissiota esittämään tutkimuksensa alustavat tulokset mahdollisimman pikaisesti ja ennen kaikkea ilmoittamaan siinä yhteydessä, mitkä maatalous- ja puutarhaviljelytuotteet ensisijaisesti sopisivat Euroopan laatupolitiikan kohteeksi; toivoo, että tutkimus osoittaisi osan nykyisistä eurooppalaisista maataloustuotteiden ja elintarvikkeiden laatumerkinnöistä perustuvan samoihin ehtoihin ja vaatimuksiin; pyytää komissiota tutkimaan, minkälaiset mahdollisuudet olisi kehittää kyseisille maataloustuotteille ja elintarvikkeille eurooppalainen laatumerkintä niin kansallisten kuin alueellistenkin laatumerkintöjen lisäksi;

10. Pyytää kehittämään kolmannen eurooppalaisen laatuluokan, joka perustuisi ympäristönäkökohtiin laajasti ymmärrettynä (mukaan lukien eläinten hyvinvointi); kehottaa sen vuoksi luomaan Euroopalle maataloustuotteiden luonnonmukaisen tuotantotavan mallin mukaisesti hyvän maatalouskäytännön säännöstön ja integroitua maataloutta koskevat säädökset; tähdentää, että eurooppalaisen laatumerkinnän käyttöön ottamisen kautta tämä uusi laatuluokka voidaan lopulta tehdä yhdenmukaisella tavalla tutuksi kuluttajalle;

11. Korostaa, että tällä kolmannella eurooppalaisella laatuluokalla yhtäältä vastataan kuluttajien entistä ympäristöystävällisempiin maataloustuotteisiin ja elintarvikkeisiin kohdistuvaan kysyntään ja toisaalta edistetään ympäristöystävällistä maataloutta; pyytää komissiota tutkimaan, voisiko tämä merkintä perustua asianomaisen tuotteen elinkaarianalyysiin (LCA), jotta saataisiin selkeät, yksiselitteiset ja testattavissa olevat, käyttökelpoiset perusteet ottaen huomioon unionissa vallitsevat erilaiset tuotantomenetelmät ja -olosuhteet;

12. Pyytää huolehtimaan siitä, että tietyille alueille tyypillisten perinteisten tuotteiden on noudatettava yhteisön tuotantoa koskevia sääntöjä ja ennen kaikkea näiden sertifiointimerkintöjä koskevia säännöksiä ja että kaikki toimet toteutetaan yksinkertaisia menetelmiä käyttäen ja mahdollisesti hajautetusti;

13. Pyytää komissiota tukemaan voimakkaammin hajautettuja alueellisia jalostus- ja markkinointirakenteita maaseudun kehittämistä koskevan yhdentymispolitiikan osana ja edistämään ensisijaisesti laatutuotteiden jalostusta kannustusrahoituksen avulla;

14. Ymmärtää, että niin kauan kuin markkinoilla ei ole kysyntää, eurooppalainen laatumerkintä ei voi korvata nykyisiä laatumerkintöjä, mutta haluaa kuitenkin muistuttaa niistä eduista, jotka liittyvät eurooppalaisen laatumerkinnän käyttöön ottamiseen nykyisten laatumerkintöjen lisäksi: avoimuus kuluttajan kannalta sekä sisämarkkinoiden toteutuminen, kun merkinnän arvo säilyy markkina-alueen sisäisten rajojen ylityksestä huolimatta;

15. Kehottaa komissiota esittämään, miten markkinat voisivat nykyistä paremmin palkita laatutuotteiden tuottajia ja myös kuinka laatutuotteiden tuottajat voisivat hyötyä mukautetusta ja kannustavasta verotuksesta sekä miten myynninedistämisrahastojen kautta voitaisiin kannustaa Euroopan unionin jäsenvaltioiden kansalaisia käyttämään laatutuotteita;

16. Painostaa komissiota pitämään WTO:ssa tiukasti kiinni eurooppalaisesta laatupolitiikasta ja takaamaan Eurooppaan tuotavien maataloustuotteiden ja elintarvikkeiden laadun ja turvallisuuden terveyden kannalta mieluimmin kauppakumppanien kanssa solmittavin vastaavuussopimuksin;

17. Kehottaa komissiota lisäksi ohjaamaan alakohtaisissa yhteisissä markkinajärjestelyissä säädettyjä markkinavälineitä ja rakenteellisia säännöksiä sellaiseen suuntaan, että niissä asetetaan etusijalle tuotteet, joilla on Euroopan tasolla tunnustettu laatumerkintä;

18. Kehottaa puhemiestään välittämään tämän päätöslauselman komissiolle ja neuvostolle.